**MESTSKÝ ÚRAD V ŽILINE**

Materiál na rokovanie pre

**Mestské zastupiteľstvo v Žiline**

Číslo materiálu: \_\_\_\_\_**/2021**

K bodu programu

**VŠEOBECNE ZÁVÄZNÉ NARIADENIE O PRIDEĽOVANÍ NÁJOMNÝCH BYTOV PRE SOCIÁLNE ÚČELY VO VLASTNÍCTVE MESTA ŽILINA**

Materiál obsahuje: Materiál sa odporúča prerokovať v komisii:

1. Návrh na uznesenie Komisia sociálna, zdravotná a bytová 06.04.2021
2. Dôvodová správa
3. Návrh VZN

Predkladá:

**Mgr. Peter Fiabáne**

primátor mesta

Zodpovedná za vypracovanie:

**Mgr. Katarína Praženicová**

vedúca odboru sociálneho a bytového

Žilina, 27. apríl 2021

**NÁVRH NA UZNESENIE**

**Uznesenie č.\_\_/2021**

*Mestské zastupiteľstvo v Žiline*

I. schvaľuje

1. Všeobecne záväzné nariadenie o prideľovaní nájomných bytov pre sociálne účely vo vlastníctve mesta Žilina

**DÔVODOVÁ SPRÁVA**

Z dôvodu zosúladenia platných Všeobecne záväzných nariadení č. 18/2019 a č. 11/2020 o prideľovaní nájomných bytov pre sociálne účely vo vlastníctve mesta Žilina s podmienkami právnych predpisov účinných od 1. januára 2021 a skúseností z praxe bolo vypracované toto VZN, v ktorom je zapracovaná zmena výšky hranice mesačného príjmu a okruh oprávnených osôb, ktorým sa poskytuje bývanie z dôvodov hodných osobitného zreteľa.

Ďalšou navrhovanou zmenou, ktorú si vyžiadala prax od platnosti VZN č. 18/2019, je zmena v striktnej závislosti izbovosti od počtu osôb v domácnosti. V platnom VZN je určená maximálna izbovosť podľa počtu osôb tvoriacich spoločnú domácnosť, a to 1-2 členná domácnosť maximálne 1 izbový byt, 3-4 členná domácnosť maximálne 2 izbový byt, 5 a viac členná domácnosť maximálne 3 izbový byt. O výnimke z maximálnej izbovosti by vo výnimočných prípadoch rozhodla Komisia sociálna, zdravotná a bytová, pričom by zohľadnila závažnosť situácie žiadateľov o mestský nájomný byt a to najmä s dôrazom na rodiny s deťmi, osamelých rodičov, či osoby so zdravotným postihnutím.

V článku 8 tohto VZN sa jasne definovala doba trvania nájmu vo všetkých nájomných bytoch pre sociálne účely vo vlastníctve mesta Žilina.

Navrhované zmeny sú uvedené v materiáli.

Materiál je v súlade s právnymi predpismi Slovenskej republiky a nemá dopad na rozpočet mesta Žilina.

Komisia sociálna, zdravotná a bytová odporučila Mestskému zastupiteľstvu v Žiline schváliť „Všeobecne záväzné nariadenie o prideľovaní nájomných bytov pre sociálne účely vo vlastníctve mesta Žilina“. Výsledok hlasovania 10/0/0.

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov a podľa zákona 150/2013 Z. z. o Štátnom Fonde rozvoja bývania a zákona č. 443/2010 Z. z. o dotáciách na rozvoj bývania a o sociálnom bývaní vydáva toto

Všeobecne záväzné nariadenie

č. ../2021

o prideľovaní nájomných bytov pre sociálne účely vo vlastníctve mesta Žilina

**Článok 1**

**Úvodné ustanovenia**

Účelom tohto všeobecne záväzného nariadenia mesta Žilina (ďalej len „VZN“) je stanovenie podmienok, posudzovania a postupu pri prideľovaní nájomných bytov pre sociálne účely vo vlastníctve mesta (ďalej len „nájomných bytov“), opakovanom uzavretí zmluvy o nájme nájomného bytu, výmene nájomného bytu, doby trvania nájmu a povinnostiach nájomcov, ktorým boli pridelené nájomné byty vo vlastníctve mesta Žilina, na výstavbu ktorých boli

použité finančné prostriedky zo Štátneho fondu rozvoja bývania[[1]](#footnote-1)) (ďalej len „podpora ŠFRB“) alebo dotácia Ministerstva výstavby a regionálneho rozvoja Slovenskej republiky (ďalej len „dotácia“), alebo z rozpočtových prostriedkov mesta Žilina. Nájomný byt pre sociálne účely je byt obstaraný s  použitím verejných prostriedkov a  určený na zabezpečenie primeraného a ľudsky dôstojného bývania. Zoznam ulíc mestských nájomných bytov vo vlastníctve mesta Žilina, na ktoré sa vzťahuje toto VZN, vrátane špecifikácie štandardu, resp. kategórie je uvedený v prílohe k VZN č. 1.

**Článok 2**

**Všeobecné ustanovenia**

1. Žiadateľom o pridelenie nájomného bytu môže byť len fyzická osoba, ktorá:
2. dovŕšila 18 rokov veku, alebo nadobudla spôsobilosť na právne úkony pred dovŕšením 18. roku veku uzatvorením manželstva v zmysle osobitných právnych predpisov,
3. ku dňu podania žiadosti má trvalý pobyt na území mesta Žilina viac ako 3 roky nepretržite pred podaním žiadosti, vo výnimočných prípadoch občanovi bez trvalého pobytu na území mesta Žilina môže dať súhlas k zaevidovaniu žiadosti o pridelenie nájomného bytu len primátor mesta Žilina na základe odôvodnenej žiadosti o udelenie výnimky z trvalého pobytu pre zaradenie žiadosti o pridelenie nájomného bytu do poradovníka žiadateľov,
4. má ku dňu podania žiadosti o pridelenie nájomného bytu uhradené záväzky voči mestu Žilina vrátane všetkých osôb, ktoré budú žiť v spoločnej domácnosti so žiadateľom (napríklad daň z nehnuteľnosti, poplatok za komunálne odpady a drobné stavebné odpady, a iné) a žiadateľ ani osoby uvedené v žiadosti nie sú nájomcom bytu vo vlastníctve mesta Žilina alebo vlastníkom alebo podielovým spoluvlastníkom akéhokoľvek bytu alebo rodinného domu. Na záväzky fyzickej osoby podľa Čl. 2, ods. 5 sa neprihliada.
5. Žiadosť o pridelenie nájomného bytu žiadateľ podáva na predpísanom tlačive, ktoré bude obsahovať podrobné informácie o majetkových pomeroch, súčasnej bytovej, sociálnej, zdravotnej, rodinnej a finančnej situácii žiadateľa a spoločne posudzovaných osôb vrátane detí, ktoré si môže žiadateľ prevziať na Mestskom úrade v Žiline. Tlačivá sú taktiež zverejnené na oficiálnej stránke mesta Žilina - www.zilina.sk.

Vyplnenú žiadosť o pridelenie nájomného bytu môže žiadateľ zaslať poštou, elektronicky so zaručeným elektronickým podpisom, alebo osobne podať na Mestský úrad v Žiline.

3. Žiadosť obsahujúca všetky predpísané náležitosti bude zaradená do poradovníka, ktorý je zostavený zo všetkých platných žiadostí a zoradený podľa dátumu ich doručenia s uvedením mena a priezviska žiadateľa.

4. Ak žiadosť neobsahuje predpísané náležitosti, bude žiadateľ do 30 dní od doručenia žiadosti písomne vyzvaný Mestským úradom v Žiline na doplnenie alebo opravu žiadosti. Ak tak neurobí v stanovenej lehote, nebude zaradený do evidencie žiadateľov o pridelenie nájomného bytu.

5. Fyzická osoba, ktorá bola právoplatným rozhodnutím príslušného konkurzného súdu v súlade s ustanoveniami štvrtej časti zákona č. 7/2005 Z. z. o konkurze a reštrukturalizácii a o zmene a doplnení niektorých zákonov (ďalej ako „ZKR“) oddlžená, je oprávnená podať žiadosť o pridelenie nájomného bytu až po uplynutí 12 mesiacov odo dňa nadobudnutia právoplatnosti rozhodnutia o oddlžení (uznesenia o vyhlásení konkurzu alebo uznesenia o určení splátkového kalendára), a to za predpokladu, že v priebehu týchto dvanástich mesiacov plnila riadne a včas všetky svoje záväzky (iné ako tie, ktoré mohli byť uspokojené len v konkurze alebo splátkovým kalendárom v zmysle §166a ZKR) voči mestu Žilina ako vlastníkovi nájomného bytu (vrátane všetkých osôb, ktoré žijú v spoločnej domácnosti so žiadateľom).

6. Mesto Žilina ako vlastník nájomného bytu nezaradí do poradovníka žiadateľov žiadosť o pridelenie nájomného bytu žiadateľa (vrátane všetkých osôb, ktoré budú žiť v spoločnej domácnosti so žiadateľom), ktorý síce splnil podmienku platobnej schopnosti v priebehu 12 mesiacov odo dňa nadobudnutia právoplatnosti rozhodnutia o oddlžení v zmysle predchádzajúceho bodu, avšak po uplynutí týchto dvanástich mesiacov ďalej neplní svoje splatné záväzky (iné ako tie, ktoré mohli byť uspokojené len v konkurze alebo splátkovým kalendárom v zmysle §166a ZKR) voči mestu Žilina ako vlastníkovi nájomného bytu (vrátane všetkých osôb, ktoré žijú v spoločnej domácnosti so žiadateľom).

**Článok 3**

**Zaradenie do poradovníka žiadateľov o pridelenie nájomného bytu a vyradenie žiadateľa z poradovníka žiadateľov o pridelenie nájomného bytu**.

1. O zaradení do poradovníka žiadateľov o pridelenie nájomného bytu Mestský úrad v Žiline žiadateľa písomne informuje v lehote do 30 dní odo dňa podania úplnej a správnej písomnej žiadosti o pridelenie nájomného bytu.

2. Žiadosť bude zaradená v poradovníku žiadateľov o pridelenie nájomného bytu po dobu jedného roka odo dňa podania úplnej a správnej žiadosti - doba evidencie.

#### Žiadosť žiadateľa mesto Žilina vyradí z poradovníka žiadateľov o pridelenie  nájomného bytu, ak žiadateľ:

* 1. prestane spĺňať počas doby evidencie žiadosti v poradovníku jednu alebo viac z podmienok pre zaradenie žiadosti o pridelenie nájomného bytu,
  2. neoznámi zmeny súvisiace so žiadosťou do 30 kalendárnych dní od vzniku zmeny,
  3. uvedie nepravdivé alebo neúplné údaje, ktoré majú rozhodujúci vplyv na posudzovanie žiadosti,
  4. nereaguje na písomnú výzvu Mestského úradu v Žiline do stanoveného termínu,
  5. si do uplynutia doby evidencie žiadosti nepodá na predpísanom tlačive „Žiadosť o obnovenie žiadosti o pridelenie nájomného bytu“.

1. Aktuálny poradovník platných žiadostí bude zverejnený na webovej stránke mesta Žilina. V prípade zistenia nezrovnalosti sa môže žiadateľ v lehote do 30 dní od prvého zverejnenia poradovníka písomne obrátiť na Mestský úrad v Žiline vo veci vykonania nápravy.

Aktualizovaný poradovník platných žiadostí zoradený podľa dátumu ich doručenia bude zverejnený na webovej stránke mesta Žilina s aktualizáciou k poslednému dňu kalendárneho mesiaca do piatich pracovných dní nasledujúceho kalendárneho mesiaca. Žiadosti sú evidované v poradovníku pod prideleným evidenčným číslom. Ak žiadateľ vo svojej žiadosti uvedie súhlas so zverejnením osobných údajov, bude pri evidenčnom čísle uvedené aj meno a priezvisko.

**Článok 4**

**Pravidlá prideľovania nájomných bytov vo vlastníctve mesta Žilina**

* + 1. Nájomné byty vo vlastníctve mesta Žilina sú prideľované nasledovne:

1. 50 % z aktuálne voľných prideliteľných nájomných bytov pridelí primátor mesta Žilina podľa poradia v poradovníku žiadateľov o pridelenie nájomného bytu a
2. 50 % z aktuálne voľných prideliteľných nájomných bytov pridelí primátor mesta Žilina na základe odporúčaní Komisie sociálnej, zdravotnej a bytovej (ďalej len „KSZaB“). KSZaB rozhodne o pridelení bytov na základe vopred stanovených kritérií, na ktorých sa komisia dohodne, pričom zohľadňuje naliehavosť (urgentnosť) situácie žiadateľov.
   * 1. Zamestnanci odboru sociálneho a bytového (ďalej len „OSaB“) posúdia zaevidované žiadosti o pridelenie nájomného bytu z poradovníka, kde zohľadňujú závažnosť situácie žiadateľov a to najmä s dôrazom na cieľové skupiny:
   * rodiny s deťmi,
   * osamelých rodičov,
   * osoby so zdravotným postihnutím,
   * seniorov,
   * obete domáceho násilia,
   * mládež opúšťajúca inštitucionálnu či pestúnsku starostlivosť,
   * osoby zabezpečujúce zdravotnícku starostlivosť, sociálne a všeobecne prospešné služby, vzdelávanie, kultúru alebo ochranu obyvateľov.

Zamestnanci OSaB vyhodnotia stupeň naliehavosti (urgentnosti) situácie žiadateľov a spoločne posudzovaných osôb, uvedených v žiadosti, pričom posudzujú nasledovné skutočnosti:

1. súčasnú bytovú situáciu žiadateľa ako aj spoločne posudzovaných osôb a spôsob jej financovania,
2. rodinný stav žiadateľa a osôb spoločne posudzovaných,
3. výchovné pomery v rodine s nezaopatrenými deťmi, starostlivosť o výživu a výchovu detí, plnenie povinnej školskej dochádzky,
4. zdravotný stav žiadateľa a osôb spoločne posudzovaných, príp. ich stupeň invalidity,
5. majetkové a sociálne pomery žiadateľa a osôb spoločne posudzovaných,
6. mesačný príjem žiadateľa a osôb spoločne posudzovaných,
7. dĺžku zamestnania žiadateľa a osôb spoločne posudzovaných,
8. kultúrny, sociálny, zdravotný a ekonomický prínos pre mesto Žilina,
9. iné.
   * 1. Na základe posúdenia zamestnanci OSaB vyberú 20 najurgentnejších žiadostí z platného poradovníka, ktoré doručia (predložia) členom KSZaB vo forme podrobnej tabuľky, v ktorej budú uvedené všetky zistené skutočnosti.
     2. Na zasadnutí KSZaB odprezentuje zamestnanec OSaB vybraté žiadosti a KSZaB odporučí na základe skutočností uvedených v Čl. 4 ods 2. tohto VZN primátorovi mesta Žilina prideliť byty žiadateľom v pomere 50 % z aktuálne voľných prideliteľných nájomných bytov. Ak primátor vo výnimočnom prípade rozhodne o pridelení nájomného bytu inak, ako odporúča komisia, informuje členov KSZaB o dôvodoch svojho rozhodnutia. V takom prípade pridelí primátor byt v zmysle stanovených cieľových skupín až po informovaní členov komisie.
     3. Izbovosť prideleného bytu bude závisieť od počtu osôb tvoriacich spoločnú domácnosť:

|  |  |
| --- | --- |
| 1 - 2 členná domácnosť | maximálne 1 izbový byt |
| 3 - 4 členná domácnosť | maximálne 2 izbový byt |
| 5 a viac členná domácnosť | maximálne 3 izbový byt |

O výnimke z izbovosti prideľovaného bytu podľa počtu osôb tvoriacich spoločnú domácnosť môže vo výnimočných prípadoch rozhodnúť KSZaB.

* + 1. Žiadosti doručené do nadobudnutia účinnosti tohto VZN budú prehodnotené podľa Čl. 4, ods. 2 a ods. 5 tohto VZN.
    2. V  prípade, ak žiadateľ výslovne uvedie, že žiada o pridelenie bytu iba bežného štandardu/kategórie, nestráca poradie v poradovníku žiadateľov pokiaľ bude voľný byt nižšieho štandardu/kategórie.
    3. OSaB priebežne vedie evidenciu, koľko bytov vo vlastníctve mesta Žilina pridelil primátor mesta Žilina podľa Čl. 4 ods. 4, koľko bytov bolo pridelených z poradovníka a koľko bolo pridelených z evidencie žiadostí o výmenu bytov. O tejto skutočnosti bude informovať predložením „informatívnej správy za príslušný kalendárny rok“ na prvom zasadnutí Mestského zastupiteľstva v Žiline nasledujúceho kalendárneho roka.
    4. Mesto Žilina každý mesiac zverejňuje v zmysle Uznesenia č. 256/2017 na svojej web stránke aktuálny stav pridelených bytov.

**Článok 5**

**Podmienky prideľovania nájomných bytov postavených s podporou ŠFRB alebo s dotáciou, alebo z rozpočtových prostriedkov mesta**

1. Oprávnenou fyzickou osobou v nájomnom byte postavenom s podporou ŠFRB alebo s dotáciou, alebo z rozpočtových prostriedkov mesta Žilina je fyzická osoba podľa § 22 ods. 3 zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov.

|  |
| --- |
| Do okruhu oprávnených fyzických osôb, ktorým sa môže poskytnúť bývanie z dôvodu osobitného zreteľa, môže byť zaradená len fyzická osoba, ktorá:  - sa významným spôsobom, alebo v záujme mesta Žilina podieľa na jeho rozvoji v rozhodujúcich oblastiach života mesta Žilina alebo  - ide o osobu žijúcu v byte s osobou s ťažkým zdravotným postihnutím alebo  - ide o osamelého rodiča s nezaopatreným dieťaťom alebo  - aspoň jedna z osôb žijúcich v byte zabezpečuje zdravotnú starostlivosť, sociálne a ďalšie služby vo verejnom záujme, vzdelávanie, kultúru alebo ochranu obyvateľov obce alebo  - fyzická osoba, ktorá v dôsledku mimoriadnej havarijnej situácie (požiar, záplava, víchrica a pod.) spôsobenej nezávisle od jej konania, prišla o bývanie.  Takýmto fyzickým osobám môže mesto prenajať najviac 20% z počtu podporených nájomných bytov vo svojom vlastníctve a nemá právo na opakované uzatvorenie nájomnej zmluvy. Nájomná zmluva bude uzatvorená po dobu trvania dôvodov osobitného zreteľa, najviac však na dobu jedného roka.  O poskytnutí bývania z dôvodu osobitného zreteľa rozhodne KSZaB. |

1. Mesačný príjem žiadateľa a spoločne posudzovaných osôb nemôže byť nižší ako 70% životného minima platného k 31. decembru kalendárneho roka predchádzajúceho roku, v ktorom vznikol nájom bytu. Táto podmienka nemusí byť splnená pri bytoch II. – IV. kategórie postavených z rozpočtových prostriedkov mesta.
2. Podmienky ustanovené v odseku 1. sa posudzujú pri uzatváraní nájomnej zmluvy a na zmeny podmienok počas platnosti nájomnej zmluvy sa neprihliada.
3. Pri zisťovaní príjmov podľa odseku 1. sa postupuje podľa osobitného predpisu.[[2]](#footnote-2)) Mesačný príjem sa vypočíta z príjmu[[3]](#footnote-3)) za kalendárny rok predchádzajúci roku, v ktorom vznikol nájom bytu, ako podiel tohto príjmu a príslušného počtu mesiacov, počas ktorých sa príjem poberal.
4. Životné minimum sa vypočíta podľa §22 ods. 5 zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov.
5. K žiadosti o pridelenie nájomného bytu je žiadateľ a osoby, ktorých príjmy sa posudzujú spoločne, povinný po vyzvaní Mestským úradom v Žiline doložiť:
6. potvrdenie - na účely pridelenia mestského nájomného bytu/opakovaného uzatvorenia nájomnej zmluvy potvrdeného daňovým úradom,
7. kópiu daňového priznania,
8. ročné zúčtovanie preddavkov na daň z  príjmov fyzickej osoby zo závislej činnosti a daňový bonus za predchádzajúci kalendárny rok,
9. potvrdenie zamestnávateľa o výške priemerného mesačného príjmu za predchádzajúci kalendárny rok,
10. iný príjem za predchádzajúci kalendárny rok (starobný dôchodok, invalidný dôchodok, sirotský dôchodok, sociálne dávky, dávka v nezamestnanosti, materské, rodičovský príspevok, nemocenské dávky, výživné, prídavok na dieťa a iné),
11. u žiadateľov o  bezbariérový nájomný byt posudok, že žiadateľ alebo člen rodiny

je občanom s ťažkým zdravotným postihnutím („Príloha k VZN č. 2“).

7. V prípade, že mesto Žilina ako vlastník nájomných bytov zistí, že žiadateľ a osoby uvedené v žiadosti o pridelenie nájomného bytu zamlčia alebo uvedú neúplné, alebo nepravdivé informácie súvisiace s pridelením bytu, bude to mesto Žilina považovať za dôvod k neprideleniu mestského nájomného bytu.

1. V súlade s § 11 ods. 1 písm. a) druhého bodu Zákona č. 443/2010 Z. z. o dotáciách na rozvoj bývania v znení neskorších predpisov, podľa ktorého fyzickým osobám žijúcim v byte, z ktorých aspoň jedna osoba zabezpečuje zdravotnú starostlivosť, sociálne a ďalšie služby vo verejnom záujme, vzdelávanie, kultúru alebo ochranu obyvateľov obce mesto prenajme maximálne 10 % z celkového počtu nájomných bytov.

**Článok 6**

**Postup pri pridelení nájomných bytov z poradovníka**

1. Mestský úrad v Žiline zhodnotí aktuálne spĺňanie podmienok stanovených týmto VZN pre účely pridelenia nájomného bytu žiadateľovi umiestneného v poradovníku na prvom mieste.

KSZaB v prípade splnenia všetkých podmienok stanovených týmto VZN odporučí primátorovi mesta pridelenie bytu.

1. Ak žiadateľ prestal spĺňať podmienky pre pridelenie nájomného bytu stanovené týmto nariadením, bude vyradený z poradovníka žiadateľov.
2. Ak žiadateľ, ktorému bol pridelený nájomný byt, bez adekvátneho odôvodnenia neuzatvorí so správcovskou spoločnosťou ŽILBYT, s. r. o. zmluvu o nájme bytu do posledného pracovného dňa predchádzajúceho dňu vzniku nájmu, jeho nárok na uzatvorenie nájomnej zmluvy zaniká.
3. Ak žiadateľ, ktorému bol pridelený nájomný byt, pridelený byt odmietne aj napriek tomu, že zodpovedá jeho požiadavkám uvedeným v žiadosti o pridelenie nájomného bytu a neuzatvorí nájomnú zmluvu do termínu uvedeného na rozhodnutí o pridelení nájomného bytu, jeho žiadosť bude vyradená z poradovníka žiadateľov o nájomný byt.

**Článok 7**

**Finančná zábezpeka**

1. Žiadateľ, ktorému je prvýkrát pridelený byt do nájmu, je povinný uhradiť na účet mesta Žilina finančnú zábezpeku vo výške trojmesačného základného nájomného pred podpisom nájomnej zmluvy. Lehota na zloženie finančnej zábezpeky nájomcom nesmie byť dlhšia ako 30 kalendárnych dní pred podpísaním nájomnej zmluvy.
2. Ak nedôjde k uzavretiu nájomnej zmluvy, je mesto Žilina povinné už zloženú finančnú zábezpeku bezodkladne žiadateľovi vrátiť.
3. Finančná zábezpeka slúži na zabezpečenie platenia dohodnutého nájomného, dohodnutých úhrad spojených s užívaním nájomného bytu a prípadných škôd spôsobených na užívanom nájomnom byte a to po celú dobu trvania doby nájmu. Presné podmienky jej čerpania a vrátenia nájomcovi sú upravené v nájomnej zmluve. Finančnú zábezpeku vedie mesto Žilina na osobitnom účte zriadenom na tento účel v banke.

**Článok 8**

**Doba trvania nájmu**

1. Pri prvom pridelení nájomného bytu postaveného s podporou ŠFRB alebo s dotáciou alebo z rozpočtových prostriedkov mesta podľa ustanovení tohto VZN je možné nájomnú zmluvu uzatvoriť len na dobu určitú, v trvaní najviac na 1 rok s právom na opakované uzatvorenie nájomnej zmluvy s výnimkou prípadov podľa ust. Čl. 5 ods. 1 tohto Všeobecne záväzného nariadenia.

Nájomnú zmluvu s nájomcom nie je možné uzatvoriť na dobu neurčitú.

1. Doba nájmu v nájomnom byte postavenom s podporou ŠFRB  alebo s dotáciou alebo z rozpočtových prostriedkov mesta dohodnutá v nájomnej zmluve môže byť najviac 3 roky okrem prípadov ak:
2. nájomca je osoba so zdravotným postihnutím uvedeným v prílohe k VZN č. 2, ktorému sa prenajíma nájomný byt spĺňajúci podmienky ustanovené osobitným predpisom[[4]](#footnote-4)), pričom doba nájmu v tomto prípade môže byť najviac desať rokov,
3. nájomca je osoba podľa § 22 ods. 3 písm. e) zákona č. 443/2010 Z. z. o dotáciách na rozvoj bývania a o sociálnom bývaní, ktorej sa prenajíma nájomný byt, pričom doba nájmu v tomto prípade môže byť najviac 10 rokov.
4. Nájomná zmluva na užívanie nájomného bytu, ktorý spĺňa podmienky ustanovené osobitným predpisom[[5]](#footnote-5)), sa uzavrie len s fyzickou osobou žijúcou v domácnosti, ktorej členom je osoba so zdravotným postihnutím uvedeným v prílohe k VZN č. 2, a ak nemá žiadosť o uzatvorenie nájomnej zmluvy od takejto fyzickej osoby, môže uzatvoriť nájomnú zmluvu na takýto nájomný byt aj s inou fyzickou osobou uvedenou v § 22 ods. 3 zákona č. 443/2010 Z. z. o dotáciách na rozvoj bývania a o sociálnom bývaní najviac na 1 rok.
5. V nájomnej zmluve bude upravené právo nájomcu na opakované uzatvorenie nájmu bytu pri dodržaní podmienok uvedených v nájomnej zmluve a zákone č. 443/2010 Z. z. o dotáciách na rozvoj bývania a o sociálnom bývaní.
6. Každá nájomná zmluva bude obsahovať dôvody a podmienky pre okamžité odstúpenie od zmluvy zo strany prenajímateľa, a to najmä z dôvodu nepravdivo uvedených údajov o majetkových pomeroch, výške príjmu, daňovom priznaní, nesprístupnenia bytu na kontrolu, kontrolou zistené preukázateľne neobývanie/nevyužívanie bytu a pod.

**Článok 9**

**Opakované uzatvorenie nájomnej zmluvy**

1. Mesto Žilina bude informovať nájomcu o skončení nájmu tri mesiace pred termínom skončenia nájmu nájomného bytu. Nájomca požiada na základe žiadosti o opakované uzatvorenie nájomnej zmluvy najneskôr do 30 dní pred skončením nájmu.

1. Podmienky pre opakované uzatvorenie nájomnej zmluvy, ktoré musí žiadateľ a všetky osoby, ktoré s ním žijú v spoločnej domácnosti, spĺňať:
2. ku dňu podania žiadosti o opakované uzatvorenie nájomnej zmluvy má uhradené všetky záväzky voči mestu Žilina (napr. daň z nehnuteľnosti, poplatok za komunálne odpady a drobné stavebné odpady), na záväzky fyzickej osoby podľa Čl. 9, ods. 2 písm. d) sa neprihliada,
3. nie je vlastníkom alebo podielovým spoluvlastníkom akéhokoľvek bytu alebo rodinného domu,
4. uhrádza nájomné a  preddavky na úhradu za plnenia poskytované s užívaním bytu

do 25. dňa príslušného kalendárneho mesiaca. V prípade, že nájomca neuhrádza pravidelne v stanovenom termíne nájomné a úhrady spojené s užívaním bytu, ale ku dňu ukončenia predchádzajúceho nájomného vzťahu má všetky záväzky voči mestu Žilina uhradené, môže mesto pristúpiť k skráteniu doby nájmu na 6 mesiacov,

V prípade vzniknutého dlhu z predchádzajúceho nájomného vzťahu do sumy 1 000,- €, môže mesto Žilina pristúpiť k opakovanému uzatvoreniu nájomnej zmluvy len pri uzatvorení dohody o uznaní dlhu a splátkach so správcovskou spoločnosťou ŽILBYT, s. r. o., pričom sa doba nájmu skráti na dobu troch mesiacov.

Ak nájomca od prvotného pridelenia nájomného bytu poruší tri dohody o uznaní dlhu a splátkach, nebude mu umožnené opakovane uzatvoriť nájomnú zmluvu (iba v prípade celkového uhradenia dlhu) a predmetný byt bude musieť odovzdať k dispozícií mestu Žilina.

V prípade vzniknutého dlhu z predchádzajúceho nájomného vzťahu prevyšujúceho sumu 1 000,- € môže mesto Žilina pristúpiť k opätovnému uzatvoreniu nájomnej zmluvy až po doložení notárskej zápisnice spísanej v zmysle ust. § 45 ods. 2 písm. c) zákona č. 233/1995 Z. z. o súdnych exekútoroch a exekučnej činnosti (Exekučný poriadok) v platnom znení, pričom sa doba nájmu skráti na dobu troch mesiacov.

V notárskej zápisnici žiadateľ (nájomca) zároveň vyjadrí súhlas s podmienkami stanovenými týmto VZN a určí miesto, na ktoré bude vyprataný vlastníkom nájomného bytu v prípade ukončenia nájmu a to na vlastné náklady).

Notársku zápisnicu spísanú na vlastné náklady žiadateľa, je žiadateľ povinný predložiť v procese posudzovania žiadosti žiadateľa o opakované uzatvorenie nájomnej zmluvy. V prípade, že žiadateľ nedoloží vyššie uvedenú verejnú listinu (notárska zápisnica) alebo dohodu o uznaní dlhu a splátkach, žiadateľovi o opakované uzavretie nájomnej zmluvy nebude vydané rozhodnutie o predĺžení doby nájmu a nájomník má povinnosť byt odovzdať správcovskej spoločnosti ŽILBYT.

1. v prípade, že konkurzný príslušný súd v súlade s ustanoveniami štvrtej časti ZKR právoplatne rozhodol o oddlžení žiadateľa o opakované uzatvorenie nájomnej zmluvy (t. j. o tzv. „osobnom bankrote“), u ktorého mesto Žilina ako vlastník nájomného bytu eviduje dlh, tak, že dlžníka zbavuje všetkých dlhov, ktoré môžu byť uspokojené iba v konkurze alebo splátkovým kalendárom (§ 166a ZKR) v rozsahu, v akom nebudú uspokojené v konkurze alebo splátkovým kalendárom, mesto Žilina ako vlastník nájomného bytu, s takýmto žiadateľom o opakované uzavretie nájomnej zmluvy neuzatvorí novú nájomnú zmluvu, ak žiadateľ ani po oddlžení neplní svoje splatné záväzky, pričom nejde o pohľadávky, ktoré mohli byť uspokojené len v konkurze alebo splátkovým kalendárom v zmysle §166a ZKR, voči vlastníkovi nájomného bytu,
2. pri nájomných bytoch postavených zo ŠFRB alebo s dotáciou a z rozpočtových prostriedkov mesta spĺňa príjmové podmienky (podľa zákona č. 443/2010 Z. z.),
3. má trvalý pobyt na adrese prideleného nájomného bytu,
4. dodržiava domový poriadok, a pravidlá slušného správania či podmienky uvedené v nájomnej zmluve bez toho, že by boli na nájomcu sťažnosti zo strany susedov a ostatných nájomníkov bytového domu. V prípade ich porušovania, dokladovanými opakovanými zápisnicami polície nájomník stráca nárok na predĺženie nájomnej zmluvy.
5. K žiadosti o opakované uzatvorenie nájomnej zmluvy u nájomných bytoch postavených zo ŠFRB alebo s dotáciou a z rozpočtových prostriedkov mesta je žiadateľ a osoby, ktorých príjmy sa posudzujú spoločne, povinný doložiť:
6. potvrdenie - na účely pridelenia mestského nájomného bytu/opakovaného uzatvorenia nájomnej zmluvy potvrdeného daňovým úradom,
7. kópiu daňového priznania,
8. ročné zúčtovanie preddavkov na daň z  príjmov fyzickej osoby zo závislej činnosti a daňový bonus za predchádzajúci kalendárny rok,
9. potvrdenie zamestnávateľa o výške priemerného mesačného príjmu za predchádzajúci kalendárny rok,
10. iný príjem za predchádzajúci kalendárny rok (starobný dôchodok, invalidný dôchodok, sirotský dôchodok, sociálne dávky, dávka v nezamestnanosti, materské, rodičovský príspevok, nemocenské dávky, výživné, prídavok na dieťa a iné),
11. u žiadateľov o  bezbariérový nájomný byt posudok, že žiadateľ alebo člen rodiny

je občanom s ťažkým zdravotným postihnutím („Príloha k VZN č. 2“).

1. Po splnení všetkých stanovených podmienok bude nájomcovi nájomného bytu vydaný doklad k opakovanému uzatvoreniu nájomnej zmluvy.
2. V prípade ak nájomca prestane spĺňať podmienky ustanovené v tomto VZN, nebude s ním opakovane uzatvorená nájomná zmluva a následne musí nájomný byt odovzdať k dispozícií mestu Žilina v lehote určenej vo výzve na odovzdanie bytu.

6. V prípade, že mesto Žilina ako vlastník nájomných bytov zistí, že nájomca alebo osoby s ním žijúce v spoločnej domácnosti v žiadosti o opakované uzatvorenie nájomnej zmluvy zamlčia alebo uvedú neúplné, alebo nepravdivé informácie súvisiace s opakovaným uzatvorením nájomnej zmluvy, bude to mesto Žilina považovať za dôvod k nepredĺženiu nájomnej zmluvy.

7. Nájomca a osoby tvoriace spoločnú domácnosť, ktoré užívajú nájomný byt, sú povinní sprístupniť byt zamestnancom Mestského úradu v Žiline, správcovskej spoločnosti ŽILBYT, s.r.o. a Mestskej polície Žilina za účelom vykonávania kontroly povinností vyplývajúcich z nájomnej zmluvy, technického stavu bytu a kontroly osôb nachádzajúcich sa v nájomnom byte. V prípade nesprístupnenia bytu trikrát, to bude mesto Žilina považovať za dôvod nepredĺženia nájomnej zmluvy.

**Článok 10**

**Výmena bytu**

1. Žiadosť o výmenu mestského nájomného bytu žiadateľ podáva na predpísanom tlačive, ktoré bude obsahovať podrobné informácie o súčasnej bytovej, sociálnej, zdravotnej, rodinnej a finančnej situácii žiadateľa vrátane všetkých osôb žijúcich v spoločnej domácnosti. Tlačivo si môže žiadateľ prevziať na Mestskom úrade v Žiline, taktiež je zverejnené na oficiálnej stránke mesta Žilina - [www.zilina.sk](http://www.zilina.sk). Vyplnenú žiadosť o výmenu nájomného bytu môže žiadateľ zaslať poštou, elektronicky so zaručeným elektronickým podpisom, alebo osobne podať na Mestský úrad v Žiline.
2. Podmienky pre výmenu nájomného bytu, ktoré musí žiadateľ a všetky osoby s ním žijúce v spoločnej domácnosti, spĺňať:

a) má platnú nájomnú zmluvu a ku dňu podania žiadosti o výmenu nájomného bytu má uhradené všetky záväzky voči mestu Žilina (napr. daň z nehnuteľnosti, poplatok za komunálne odpady a drobné stavebné odpady a iné),

b) nie je vlastníkom alebo podielovým spoluvlastníkom akéhokoľvek bytu alebo rodinného domu,

c) uhrádza nájomné a  preddavky na úhradu za plnenia poskytované s užívaním bytu do 25. dňa príslušného kalendárneho mesiaca.

Aj v tomto prípade platí obdobne podmienka pre neuskutočnenie výmeny bytov, ako je uvedená v Čl. 2 bod 5 VZN.

3. Žiadosť obsahujúca všetky predpísané náležitosti a spĺňajúca podmienky bude zaradená do evidencie žiadostí o výmenu nájomného bytu, ktorá je zostavená zo všetkých platných žiadostí a zoradená podľa dátumu ich doručenia.

#### 4. Žiadosť žiadateľa mesto Žilina vyradí z evidencie žiadateľov o výmenu  nájomného bytu, ak žiadateľ a všetky osoby žijúce v spoločnej domácnosti:

* 1. prestane spĺňať počas doby evidencie žiadosti jednu alebo viac z podmienok pre zaradenie žiadosti o výmenu nájomného bytu,
  2. neoznámi zmeny súvisiace so žiadosťou do 30 kalendárnych dní od vzniku zmeny,
  3. uvedie nepravdivé alebo neúplné údaje, ktoré majú rozhodujúci vplyv na posudzovanie žiadosti,
  4. nereaguje na písomnú výzvu Mestského úradu v Žiline do stanoveného termínu.

1. Výmenu bytov môžu nájomcovia nájomných bytov uskutočňovať po predchádzajúcom súhlase vlastníka bytu - mesta Žilina. Súhlas na výmenu nájomných bytov dáva primátor mesta na základe podkladov Mestského úradu v Žiline v spolupráci s KSZaB Mestského zastupiteľstva, ktorá odporúča, resp. neodporúča primátorovi mesta výmenu nájomcov. Zohľadňuje sa najmä neschopnosť uhrádzať nájomné,  zmena  izbovosti bytovej jednotky z objektívnych dôvodov a výmena bytu zo zdravotných dôvodov.
2. Výmena mestských nájomných bytov sa môže uskutočniť na základe vzájomnej dobrovoľnej dohody nájomcov alebo výmenou do voľného bytu. Dohoda o výmene  bytov medzi nájomcami musí mať písomnú formu, musí byť vlastnoručne podpísaná všetkými nájomcami, ktorých sa výmena bytu dotýka, odôvodnená a musí byť doručená na Mestský úrad v Žiline. Výmena do voľného bytu sa môže uskutočniť z dôvodu vylepšenia bytových podmienok nájomcu, prípadne z dôvodu neschopnosti nájomcu uhrádzať predpísané nájomné len na základe žiadosti o výmenu bytu. Na tento druh výmeny môže mesto Žilina vyčleniť dva z uvoľnených alebo novopostavených bytov z celkového počtu bytov prerokovávaných na zasadnutí KSZaB. Pri výmene na nižšiu izbovosť z dôvodu neschopnosti uhrádzať predpísané nájomné je podmienkou uzavretá dohoda o uznaní dlhu a uzavretý splátkový kalendár so správcovskou spoločnosťou ŽILBYT, s. r. o. V prípade vzniku mimoriadnej situácie, kedy je mesto Žilina povinné zabezpečiť nájomcovi s platnou nájomnou zmluvou náhradné bývanie, môže byť nájomca uprednostnený pred žiadateľom z poradovníka žiadateľov o pridelenie nájomného bytu.
3. Pred výmenou bytu je nájomca povinný umožniť prenajímateľovi obhliadku nájomného bytu za účelom vykonania kontroly technického stavu bytu.
4. V prípade už zrealizovanej výmeny bytu, o ďalšiu môže nájomca požiadať až o 2 roky.

**Článok 11**

**Osobitné ustanovenia**

1. Vo zvlášť odôvodnených prípadoch môže o výnimke z tohto VZN pri dodržaní ustanovení príslušných právnych predpisov, rozhodnúť primátor mesta Žilina v spolupráci s KSZaB pri MsZ v Žiline.

Zvlášť odôvodnené prípady pre účely tohto VZN sú:

- zabezpečenie bývania fyzickej osoby pri vzniku mimoriadnej  havarijnej situácie (v dôsledku požiaru, záplavy, víchrice a pod.) spôsobenej nezávisle od jej konania na dobu určitú, ktorá je nevyhnutná na odstránenie dôsledkov vzniknutej havarijnej situácie,  najviac však na dobu jedného roka s možnosťou opakovaného uzavretia zmluvy o nájme nájomného bytu na základe súhlasu primátora mesta v súlade s podmienkami stanovenými týmto nariadením,

- zabezpečenie bývania fyzickej osoby v  nepriaznivej sociálnej situácii  na dobu určitú, ktorá je nevyhnutná na preklenutie nepriaznivej sociálnej situácie, najviac však na dobu jedného roka  s možnosťou opakovaného uzavretia zmluvy o  nájme nájomného bytu na základe súhlasu primátora mesta v súlade s podmienkami stanovenými týmto nariadením.

**Článok 12**

**Záverečné ustanovenia**

1. Nadobudnutím účinnosti tohto VZN sa ruší Všeobecne záväzné nariadenie č. 18/2019 a Všeobecne záväzné nariadenie č. 11/2020.
2. Toto všeobecne záväzné nariadenie bolo schválené Mestským zastupiteľstvom v Žiline dňa .. . .. . .... .
3. Toto všeobecne záväzné nariadenie nadobúda účinnosť 15. dňom vyvesenia na úradnej tabuli mesta, t. j. .. . .. . .... .

Mgr. Peter Fiabáne

primátor mesta Žilina

1. Zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov
2. Zákon č. 36/2005 Z. z. o rodine a o zmene a doplnení niektorých zákonov v znení neskorších predpisov
3. Zákon č. 403/1990 Zb. o zmiernení následkov niektorých majetkových krívd v znení neskorších predpisov a zákon č. 260/2011 Z. z o ukončení a spôsobe usporiadania niektorých nájomných vzťahov k bytom a o doplnení zákona NRSR č. 18/1996 Z. z. o cenách v znení neskorších predpisov
4. Zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov
5. Zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov
6. Zákon č. 36/2005 Z. z. o rodine a o zmene a doplnení niektorých zákonov v znení neskorších predpisov
7. Zákon č. 403/1990 Zb. o zmiernení následkov niektorých majetkových krívd v znení neskorších predpisov a zákon č. 260/2011 Z. z o ukončení a spôsobe usporiadania niektorých nájomných vzťahov k bytom a o doplnení zákona NRSR č. 18/1996 Z. z. o cenách v znení neskorších predpisov
8. Zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov
9. Zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov
10. § 143 písm. d) zákona č. 50/1976 Zb. v znení neskorších predpisov
11. § 143 písm. d) zákona č. 50/1976 Zb. v znení neskorších predpisov
12. § 2 ods. 1, písm. e) zákona č. 443/2010 Z. z. o dotáciách na rozvoj bývania a o sociálnom bývaní
13. § 2 ods. 1, písm. f) zákona č. 443/2010 Z. z. o dotáciách na rozvoj bývania a o sociálnom bývaní
14. § 2 ods. 1, písm. e) zákona č. 443/2010 Z. z. o dotáciách na rozvoj bývania a o sociálnom bývaní

Príloha k VZN č. 1

**Zoznam mestských nájomných bytov v Žiline, KTORé BOLI OBSTARANé Z PROSTRIEDKOV šFRB a MVaRR SR:**

1. Byty postavené s pomocou ŠFRB:
2. Bežný štandard[[6]](#footnote-6)

Borová 8110/43/45

Jura Hronca 3407/1,3

Jura Hronca 3408/5,7,9

Jura Hronca 3409//11,13

Jura Hronca 3366/15,17

Jura Hronca 3365/19,21,23,25

Korzo 3398/10,12

Korzo 3453/4,6

Korzo 3406/5,7

Korzo 3405/1,3

Korzo 3399/17,19

Korzo 3466/11,13

Korzo 8434/29,31

Korzo 8435/33,35

Petzvalova 8598/1,3,5,7,9

Petzvalova 8501/43A, 43B

Petzvalova 8502/43C, 43D

Kempelenova 3403/45, 47, 49

Kempelenova 3401/39, 41, 43

Kempelenova 3404/35, 37

Kempelenova 3402/29, 31, 33

Kempelenova 3414/25, 27

Segnerova 3400/2, 4, 6

1. Nižší štandard[[7]](#footnote-7)

Bratislavská 8535/36A

Bratislavská 8593/50A

2. Byty postavené z prostriedkov dotácie MVaRR SR:

Bežný štandard[[8]](#footnote-8)

Jedlíkova 3427/27, 29, 31

Petzvalova 3369/17, 19, 21

**Zoznam mestských nájomných bytov v Žiline, KTORé BOLI OBSTARANé Z ROZPOČTOVÝCH PROSTRIEDKOV MESTA ŽILINA:**

1) Byty I. kategórie

Solinky, Vlčince, Hliny, Staré Mesto, Hájik, bytové domy: Predmestská 1610/86, Košická 8392/2A, Karpatská 3500/10, Pri Rajčianke 2911/40, 3620/60

2) Byty nižšej kategórie

Staré mesto - ulica Bratislavská (okrem bytov postavených s podporou ŠFRB)

Príloha k VZN č. 2

**Zoznam zdravotných postihnutí**

1. Roztrúsená mozgovomiechová skleróza
   1. stredne ťažká forma,
   2. ťažká forma (triparéza a kvadruparéza).
2. Koordinačné poruchy a poruchy rovnováhy – ťažká forma (s nemožnosťou samostatného pohybu).
3. Čiastočné a úplné mozgové obrny (pyramídového a extrapyramídového pôvodu)
   1. hemiplégia,
   2. paraplégia,
   3. kvadraplégia,
   4. hemiparéza ťažkého stupňa,
   5. paraparéza ťažkého stupňa,
   6. kvadraparéza ťažkého stupňa.
4. Poškodenie miechy
   1. hemiplégia,
   2. paraplégia,
   3. kvadraplégia,
   4. hemiparéza ťažkého stupňa,
   5. paraparéza ťažkého stupňa,
   6. kvadraparéza ťažkého stupňa.
5. Spondylartritída ankylozujúca – Bechterevova choroba – ťažký stupeň postihnutia chrbtice s ankylózou bedrových kĺbov.
6. Myopatie, kongenitálne, progresívne svalové dystrofie (Duchenneov, Beckerov typ a pod.), zápalové myozitídy, polyomyozitídy a pod., metabolické a endokrinologické
   1. stredná forma s výrazným obmedzením hýbavosti,
   2. ťažká forma (imobilita).
7. Myasténia gravis, myastenický syndróm – ťažké formy s výrazným obmedzením hýbavosti.
8. Úplná strata jednej hornej končatiny a jednej dolnej končatiny.
9. Strata oboch dolných končatín v stehne.
10. Strata jednej dolnej končatiny v stehne a jednej dolnej končatiny v predkolení s krátkymi amputačnými kýpťami s výrazne zníženou funkciou amputovaného kýpťa.
11. Strata jednej dolnej končatiny v bedrovom kĺbe alebo s veľmi krátkym amputačným kýpťom.
12. Strata jednej dolnej končatiny v stehne po kolenný kĺb.
13. Strata oboch dolných končatín v predkolení.
14. Stuhnutie oboch bedrových kĺbov
    1. v priaznivom postavení,
    2. v nepriaznivom postavení.
15. Stuhnutie jedného bedrového kĺbu v nepriaznivom postavení.
16. Stuhnutie oboch kolenných kĺbov
    1. v priaznivom postavení,
    2. v nepriaznivom postavení.

1. zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov [↑](#footnote-ref-1)
2. zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov [↑](#footnote-ref-2)
3. zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov [↑](#footnote-ref-3)
4. § 143 písm. d) zákona č. 50/1976 Zb. v znení neskorších predpisov [↑](#footnote-ref-4)
5. § 143 písm. d) zákona č. 50/1976 Zb. v znení neskorších predpisov [↑](#footnote-ref-5)
6. § 2 ods. 1, písm. e) zákona č. 443/2010 Z. z. o dotáciách na rozvoj bývania a o sociálnom bývaní [↑](#footnote-ref-6)
7. § 2 ods. 1, písm. f) zákona č. 443/2010 Z. z. o dotáciách na rozvoj bývania a o sociálnom bývaní [↑](#footnote-ref-7)
8. § 2 ods. 1, písm. e) zákona č. 443/2010 Z. z. o dotáciách na rozvoj bývania a o sociálnom bývaní [↑](#footnote-ref-8)